Page:Gospel of Saint John in West-Saxon.djvu/87

, 13] 7. Þā hig þurhwunedon hine āxsiende, þā ārās hē ūpp, and cwæð tō him, Lōca, hwylc ēower sī synlēas, wurpe ǣrest stān on hī.

8. And hē ābēah eft, and wrāt on þǣre eorþan.

9. Ðā hig þis gehȳrdon, þā ēodon hig ūt, ān æfter ānum; and hē gebād þār sylf, and þæt wīf stōd þǣr on middan.

10. Sē Hǣlend ārās upp, and cwæð tō hyre, Wīf, hwǣr synd þā ðe þē wrēgdon? ne fordēmde þē nān man?

11. And hēo cwæð, Nā, Drihten. And sē Hǣlend cwæð, Nē ic þē ne fordēme; dō gā, and ne synga þū nǣfre mā.

Ðys godspel sceal on þǣre mydfæstenes wucan on sæternesdæg.

12. Eft sē Hǣlend spræc þās þing tō him and cwæð, Ic eom middaneardes lēoht; sē þe mē fyliþ ne gǣð hē ōn þȳstro, ac hē hæfð līfes lēoht.

13. Ða Pharisei cwǣdon tō him, Þū cȳþst gewitnesse be ðē sylfon; nis ðīn gewitnes sōð.